पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। आंख के ऑपरेशन के दौरान छह साल की मासूम श्रुतिका की मौत के मामले में जिला स्तरीय समिति ने जांच रिपोर्ट स्वास्थ्य विभाग के आला अफसरों को सौंप दी है। समिति ने अस्पताल की व्यवस्था को लेकर छिटपुट कमियां बताई लेकिन मौत का कारण स्पष्ट नहीं किया। इस बीच पीडि़त पक्ष ने संभागायुक्त को मामले की शिकायत की थी। इस पर उन्होंने भी जांच के लिए उच्च स्तरीय समिति बना दी है।
मामला धार रोड स्थित चोइथराम नेत्रालय का है। 9 अप्रैल को सुखलिया निवासी के.आर. सुनील ने छह साल की बेटी श्रुतिका को आंख के ऑपरेशन के लिए भर्ती करवाया था। एनेस्थीसिया इंजेक्शन लगाने के बाद उसकी मौत हो गई थी। उन्होंने इसकी शिकायत मानवाधिकार आयोग, स्वास्थ्य मंत्री, चंदन नगर थाना और स्वास्थ्य विभाग से की थी।
जिसके बाद सीएमएचओ डॉ. अशोक डागरिया ने चार सदस्यीय जांच कमेटी बनाई थी। इसमें डॉ. एम.पी. शर्मा, डॉ. माधव हसानी, डॉ. टी.एस. होरा और डॉ. ए.पी. श्रीवास्तव थे। समिति ने डेढ़ माह में जांच कर रिपोर्ट संभागायुक्त और संयुक्त संचालक को सौंप दी।
इलाज में क्या गलती हुई, उल्लेख नहीं- समिति ने रिपोर्ट में बच्ची की मौत को लेकर कुछ भी स्पष्ट नहीं बताया है। इस रिपोर्ट में अस्पताल में निरीक्षण के दौरान कुछ व्यवस्थात्मक खामियां बता दी गई। निरीक्षण के समय ओटी प्रोटोकॉल (बॉयल सेपरेटर व कुछ उपकरणों की उपलब्धता हर समय नहीं होना) का पालन नहीं होने के अलावा नर्सिंग स्टाफ को लेकर भी सवाल उठाए हैं। लेकिन बच्ची के इलाज के समय क्या गलती हुई, यह नहीं लिखा है। विसरा रिपोर्ट का हवाला देते हुए मौत को लेकर स्पष्ट अभिमत नहीं दिया है।
उच्च स्तरीय समिति में जेडी और डीन
हमें उच्च स्तरीय समिति बनाने के निर्देश मिले हैं। इसमें एमजीएम मेडिकल कॉलेज डीन, नेत्र विभाग से एक प्रोफेसर, एनेस्थीसिया विभाग के प्रोफेसर और संयुक्त संचालक स्वास्थ्य को शामिल करेंगे।
डॉ. शरद पंडित, संयुक्तसंचालक स्वास्थ्य
शिकायत मिली, इसलिए जांच करवा रहा हूं
मुझे पीडि़त की ओर से शिकायत मिली थी, इसलिए अपने स्तर पर अलग से जांच करवा रहा हूं। स्वास्थ्य विभाग की कमेटी ने जांच की है या नहीं, मुझे जानकारी नहीं है।
संजय दुबे, संभागायुक्त
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva mar_Deva zho_Hant eng_Latn